பில்வைசைட்டு

பில்வைசைட்டு (Billwiseite) என்பது  (Sb3+)5(Nb,Ta)3WO18 என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். பாக்கித்தானின் கில்கிட்-பால்டிசுதான் பகுதியில் கிடைக்கும் ஓர் அரிய ஆக்சைடு வகை கனிமமாகும். தோக்லா கிராமத்திலிருந்து சில நூறு அடிகள் தொலைவில்  பெக்மாடைட்டு பாறைகளில் இது காணப்படுகிறது. இலெபிடோலைட்டின் ஒற்றை படிகத்தில் பூச்சாக மட்டுமே பில்வைசைட்டு கண்டறியப்பட்டுள்ளது. பில்வைசைட்டு கொண்ட ஒரே பாறை இராயல் ஒன்டாரியோ அருங்காட்சியகத்தில் வைக்கப்பட்டுள்ளது.

பன்னாட்டு கனிமவியல் சங்கம் பில்வைசைட்டு கனிமத்தை Bwi என்ற குறியீட்டால் அடையாளப்படுத்துகிறது.

ஒப்பீட்டளவில் நான்கு அசாதாரணமான தனிமங்களான ஆண்டிமனி, நையோபியம், தாண்டலம் மற்றும் தங்குதன் ஆகியவை இக்கனிமத்தில் உள்ளன. சாண்டா பார்பராவின் கலிபோர்னியா பல்கலைக்கழகத்தைச் சேர்ந்த கனிமவியலாளர் வில்லியம் வைசின் நினைவாக பில்வைசைட்டு எனப்  பெயரிடப்பட்டது.

பன்னாட்டு புவியியலாளர்கள் குழுவால் பில்வைசைட்டு கண்டுபிடிக்கப்பட்டது.  2010ஆம் ஆண்டில் பன்னாட்டு கனிமவியல் சங்கம் கனிமமாக இதை ஏற்றுக்கொண்டது. இதன் கண்டுபிடிப்பு 2011ஆம் ஆண்டில் இச்சங்கத்தின் செய்தி இதழில் அறிவிக்கப்பட்டது. 2012ஆம் ஆண்டில் மேலும் விரிவாக விவரிக்கப்பட்டது..

மேற்கோள்கள்

பகுப்பு:ஆக்சைடு கனிமங்கள்
பகுப்பு:நையோபியம் கனிமங்கள்
பகுப்பு:ஆண்டிமனி கனிமங்கள்
பகுப்பு:தாண்டலம் கனிமங்கள்
பகுப்பு:தங்குதன் கனிமங்கள்